**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 30.10.2023, ora 08.00 – 31.10.2023, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 31.10.2023, ora 07.00**

**RÂURI**

**Debitele au fost în general staționare**, exceptând râurile din bazinele hidrografice: Vișeu, Iza, Tur, Someș, Mureș, Bega Veche, Bega, Timiș, Bârzava, Moravița, Caraș, Nera, Cerna, bazinul superior al Jiului și cursul superior al Prutului, unde au fost în scădere.

Debitele se situează la valori sub mediile multianuale lunare, cu coeficienți moduli cuprinși între 30-80%, mai mari (peste normalele lunare) pe râurile din bazinele hidrografice: Vișeu, Iza, Someș, Crișul Repede, Bârzava, cursul superior al Prutului și mai mici (sub 30%) pe râurile din bazinele hidrografice: Cerna, Vedea, Tazlău, Râmnicu Sărat, Bârlad, Jijia, pe afluenții din bazinul inferior al Jiului, pe unii afluenți din bazinul Oltului, unii afluenți din bazinul superior și inferior al Argeșului și pe râurile din Dobrogea.

**Nivelurile** pe râuri la stațiile hidrometrice **se vor situa sub** **COTELE DE ATENȚIE.**

**Debitele vor fi în general staționare**, exceptând râurile din bazinele hidrografice: Vișeu, Iza, Tur, Someș, Arieș și cursul Mureșului, unde vor fi în scădere.

Sunt posibile creșteri de niveluri și debite pe unele râuri din zonele de deal și de munte, mai ales pe cele din jumătatea de vest a țării, ca urmare a precipitațiilor sub formă de aversă prognozate, izolat mai însemnate cantitativ.

**Nivelurile** pe râuri la stațiile hidrometrice **se vor situa sub** **COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) în intervalul 30-31.10.2023 **a fost în creștere, având valoarea de** **3000 m3/s**, sub media multianuală a lunii **octombrie (3850 m3/s).**

În aval de Porţile de Fier debitele au fost în creștere.

**Debitul la intrarea în ţară** (secţiunea Baziaş) **va fi în creștere (3300 m3/s).**

În aval de Porțile de Fier debitele vor fi în creştere.

**A.B.A. Argeș-Vedea** informează că în data de 27 octombrie 2023, la ora 22.00, ca urmare a vijeliei din partea de nord a județului Argeș, a fost întreruptă alimentarea cu energie electrică pe LEA Rucăr – Pecineagu, intrând în funcțiune grupul electrogen. În data de 28 octombrie 2023 personalul de tură al barajului Pecineagu s-a deplasat pe traseul liniei electrice identificând mai mulți copaci căzuți, aceștia au fost îndepărtați, dar după efectuarea manevrelor de repunere sub tensiune, linia tot nu a ținut. În cursul zilei de 30 octombrie 2023 s-a solicitat sprijin firmei cu care A.B.A. Argeș Vedea deține contract de mentenanță pentru identificarea cauzei (posibil izolatori sparți) și repunerea sub tensiune a liniei electrice.

**ALIMENTĂRI CU APĂ**

**A.B.A. Prut-Bârlad**

**Județul Botoșani:**

Se menține situația de restricții în alimentarea cu apă pentru piscicultură la folosința:

-S.C. Pirania S.R.L. Botoșani - pepiniera piscicolă Havârna, prin reducerea debitelor la sursa r. Bașeu - ac. Cal Alb corespunzător treptei a III-a de restricții.

Se menține Planul de restricții în alimentarea cu apă - treapta a III-a, pentru A.N.I.F.-Filiala Teritorială Moldova Nord-U.A. Botoșani-Sistemul de irigații Movileni-Havârna, sursa ac. Cal Alb - r. Bașeu.

**Județul Iași:**

-S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin reducerea debitelor la sursa r. Miletin – ac. Hălceni corespunzător treptei III de aplicare a restricțiilor.

-SC ACVACOM SRL Iași prin reducerea debitelor la sursa r. Gurguiata – ac. Plopi corespunzător treptei III de aplicare a restricțiilor;

-SC MIHPES SRL Iași prin reducerea debitelor la sursa r. Valea Oii – ac. Sârca corespunzător treptei III de aplicare a restricțiilor.

-se aplică Programul de restricții în alimentarea cu apă - treapta a II-a, pentru S.C. APAVITAL S.A. Iași - prin reducerea debitelor la sursa r. Bahlui din ac. Pârcovaci.

**Județul Vaslui:**

Se mențin prevederile „Planului de restricții și folosire a apei în perioade deficitare”, astfel:

-treapta III - ANIF Filiala Teritorială de Îmbunătățiri Funciare Vaslui-Amenajare de irigații Mânjești, sursa acumularea Mânjești.

-treapta III - pentru S.C. AQUAVAS S.A. VASLUI – Sucursala Vaslui din acumularea Solești.

**2.** **Situaţia meteorologică în intervalul 30.10.2023, ora 09.00 –31.10.2023, ora 06.00**

**În ţară** valorile termice diurne au caracterizat în continuare o vreme deosebit de caldă, cu abateri de până la 11...13 grade față de mediile multianuale ale datei. Cerul a fost mai mult senin în sudul și sud-estul teritoriului și variabil în rest, excepție făcând nord-estul, unde nebulozitatea a persistat, iar spre sfârșitul intervalului și vestul, unde s-a înnorat. Vântul a suflat slab și moderat, cu ușoare intensificări mai ales în vest și sud-est, cu viteze de 45...55 km/h ziua și pe alocuri de peste 60 km/h noaptea (în Dealurile de Vest), precum și pe crestele montane, unde rafalele au depășit 65...75 km/h. Temperaturile maxime s-au încadrat între 16 grade la Voineasa și 28 grade la Giurgiu, Călărași și Fetești, iar la ora 6 se înregistrau temperaturi ale aerului cuprinse între -3 grade la Miercurea Ciuc și 21 de grade la Dumbrăvița de Codru și Chișineu-Criș. La începutul și sfârșitul intervalului, pe arii restrânse s-a format ceață.

**Observație:** în intervalul de diagnoză au fost în vigoare 7 atenționări cod galben pentru fenomene meteorologice periculoase imediate, emise după cum urmează: câte 2 de către SRPV Timișoara, respectiv SRPV Constanța și câte 1 de către SRPV Bacău, SRPV Cluj și SRPV Sibiu.

**La Bucureşti** vremea s-a menținut deosebit de caldă, cu o abatere a valorilor termice diurne de 11...12 grade față de media multianuală specifică datei. Cerul a fost mai mult senin, iar vântul a suflat slab până la moderat. Temperatura maximă a fost de 26 de grade la Afumați și Băneasa și 27 de grade la Filaret, iar la ora 6 se înregistrau 5 grade la Băneasa, 8 grade la Afumați și 10 grade la Filaret.

**3. Prognoza meteorologică în intervalul 31.10.2023, ora 09.00–01.11.2023, ora 9.00**

**În ţară** vremea va fi deosebit de caldă pentru această dată, astfel că temperaturile maxime se vor încadra între 20 și 29 de grade, iar cele minime între 6 și 16 grade. Cerul se va înnora treptat dinspre vestul țării și va ploua și sub formă de aversă în Banat, Crișana, Maramureș, cea mai mare parte a Transilvaniei și Olteniei, local în Moldova și pe arii restrânse în rest. Izolat vor fi cantități de apă însemnate (15...20 l/mp) și descărcări electrice. Vântul va sufla slab și moderat, cu intensificări temporare în regiunile vestice, estice și la munte, unde rafalele vor fi în general de 50...60 km/h. Dimineața și noaptea, izolat se va forma ceață.

**La Bucureşti** vremea va fi deosebit de caldă pentru această dată. Cerul va fi mai mult senin la începutul intervalului, apoi se va înnora treptat, iar în a doua parte a nopții vor fi posibile ploi slabe. Vântul va sufla slab până la moderat. Temperatura maximă se va situa în jurul a 26 de grade, iar cea minimă va fi de 12...13 grade.

***II. CALITATEA APELOR***

Nu au au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în intervalul 27-29.10.2023 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon) și ale mediei zilnice de 50 µg/m3 pentru PM10(pulberi în suspensie cu diametrul sub 10 microni).

1. **În domeniul solului şi vegetaţiei**

**G.N.M.-C.J. Prahova** **și A.P.M. Prahova** informează că în data de 29.10.2023, în jurul orei 14:30, s-a produs o poluare cu țiței a cca 1 mp de sol în zona cantonului Găgeni ca urmare a coroziunii conductei Conpet Pădure II - gara godevil Buda. Echipa de intervenție a sectorului Ploiești-Bucov-Moreni a administrat material absorbant pe suprafața afectată, neexistând riscul de extindere a poluării.

**Garda Forestieră Timișoara** informează că în data de 27.10.2023, la ora 09:30, s-a produs un incendiu pe raza Ocolului Silvic Făget, în UP VI Fârdea, zona Canton Silvic 18 Fârdea, jud. Timiș. Acesta a afectat o suprafaţă de 1 ha de litieră și a fost stins în aceeași zi, la ora 13:30, de către personalul silvic, pompierii militari și cetăţeni.

**Garda Forestieră Suceava** informează că în data de 28.10.2023, la ora 12:00, s-a produs un incendiu în zona comunei Corbasca, pe raza Ocolului Silvic Sascut, jud. Bacău (cauza-incendierea resturilor vegetale din vecinătatea fondului forestier). Acesta a afectat o suprafaţă de 0,1 ha de litieră și a fost stins în aceeași zi, la ora 14:00, de către personalul silvic, pompierii (militari și civili) și cetăţeni.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA COMUNICARE**